Seun geskors ná hy juffrou met water gooi‘n Skermskoot van die video wat op sosiale media versprei word. Die leerder wat ŉ onderwyseres by die Kimberley Boys’ High School met water gegooi het, is geskors. ŉ Video van die voorval het op sosiale media die lig gesien. Die video wys hoe ŉ leerder die onderwyseres nader en tot die skok van sy klasmaats ŉ bottel water op haar uitgooi. Sy staan op en ruk die bottel uit die seun se hand voor sy die klaskamer verlaat. Geoffrey van der Merwe, woordvoerder van die Noord-Kaapse departement van onderwys, het gesê die voorval het op 2 November by die skool plaasgevind. Beamptes van die departement het die skool besoek ná die voorval en gesê die situasie word gemonitor. Die departement het intussen besluit om die gr. 9-leerder te skors hangende die uitkoms van ŉ amptelike dissiplinêre verhoor. Die leerder sal sy eksamen by die distrikskantoor aflê sodat die ondersoek ongehinderd kan voortgaan. Die departement het die voorval ten sterkste veroordeel. “Dié soort gedrag in ons skole is onaanvaarbaar en ons doen ŉ beroep op ouers om te voldoen aan hul primêre verantwoordelikheid om goeie waardes en norme aan hul kinders te leer.” Andrew Louw, DA-leier in die Noord-Kaap, het die provinsiale LUR vir onderwys intussen versoek om dringend in te gryp rakende veiligheidskwessies by die skool. “Daar is geen dissipline in skole nie en dié soort blatant minagtende gedrag kan nie geduld word nie.” Volgens Louw moet daar dringend ingegryp word om dissipline binne die klaskamer te verskerp en om die veiligheid van onderwysers en leerders te verseker. “Die kwessie van veiligheid by skole in die Noord-Kaap is kommerwekkend en daar moet spoedig gereageer word op vroeë waarskuwingstekens.”